Johan Berger Mathiesen

Liv og virke

Mathiesen ble født i Drammen, som barn av kommandørkaptein Thomas Mathiesen (1832-1922) og Karen Marie Berger (1849-1914).
Han studerte medisin ved Kristiania universitet, og tok medisinsk embetseksamen i 1898. De første par årene som praktiserende lege vikarierte han vekselvis i Bamle, Holmestrand og Nes på Romerike. 
Våren 1900 utvandret han til Amerika, og bosatte seg i Eau Claire i Wisconsin. Han forble i Eau Claire livet ut, foruten om perioden 1902–1905, da han drev privat legevirksomhet i Whitehall i Wisconsin.
Han ble regnet som en innflytelsesrik lege i Wisconsin. Kort tid etter sin ankomst i USA, stiftet han bekjentskap med den norskættede kirurgen Hans Christian Midelfart (1865–1937), som han fortsatte å praktisere med i resten av sin karriere. Fra 1908 arbeidet de som kirurger hos det da nyopprettede sykehuset Luther Hospital i Eau Claire. Mathiesen skal ha utført et stort antall kirurgiske operasjoner på dette sykehuset, inkludert de to første operasjonene som over hodet ble utført på klinikken i 1908, deriblant fjerning av blindtarmen hos en tenåring.
Mathiesen og Midelfart var etter sigende blant de tidligste leger i USA som talte for viktigheten av spesialisering blant leger, og de arbeidet for å bedre sanitetsforholdene på amerikanske sykehus. Sammen med Midelfart, var Mathiesen en av hovedpersonene bak opprettelsen av sykehuset The Midelfart Clinic (fra 2011 Mayo Clinic Health System) i Eau Claire. Sykehuset sto imidlertid ikke ferdig før i 1927, flere år etter Mathiesens død.
Han fikk lungebetennelse i 1923 og døde i Eau Claire etter fem dager sykeleie, 50 år gammel. En anekdote forteller at han kort tid før sin død, i svært dårlig forfatning, pliktoppfyllende sto opp av sykesengen for å foreta en kirurgisk operasjon som han hadde lovet en pasient, og belastningen ble så stor at det kan ha framskyndet Mathiesens egen død. Han ble ved sin bortgang omtalt i Wisconsin-pressen som en av landets "ledende kirurger."

Familie

Mathiesen giftet seg i 1903 med Augusta Y. Selmer (1878-1923) og de fikk fire barn, Anna Augusta (1904), Erling Selmer (1906), Birgit (1908, mor til sosiolog Thomas Mathiesen (f. 1933)) og John Thomas (1916). Da både Johan Berger og hans hustru Augusta døde med bare noen måneders mellomrom i 1923, ble barna foreldreløse i svært ung alder. De ble etterlatt med en betraktelig formue etter foreldrene: ifølge et samtidig avisoppslag i Wisconsin, var familiens eiendom i 1923 estimert til 94.000 dollar, tilsvarende ca. 1,4 millioner dollar pr. 2019.
Mathiesen hevdet at han var etterkommer av en skotsk offiser som deltok under slaget ved Kringen i 1612. Hans barnebarn, sosiolog Thomas Mathiesen, spekulerer over dette i sin selvbiografi (2017), men konkluderer med at denne familiehistorien mest sannsynlig er et sagn. Etter utgivelsen av selvbiografien har det imidlertid vist seg å stemme at Mathiesen-slekten stammer fra en oberst Jacob Matheson (1585–1644) fra Skottland. Han var forfader av Elias Heltberg Lunds kone Anna Frederikke Klingenberg Schive, som i sin tur var Johan Berger Mathiesens tippoldeforeldre. Det nåværende Mathiesen-navnet later imidlertid ikke til å stamme fra Matheson-delen av slekten.